પ્રાણત દેવલોકમાંથી પદ્મોત્તર રાજાના જીવે ચ્યવીને મહાવદ-14ના દિવસે જન્મ લીધો. તેમનો વર્ણ રાતો હતો અને મહિષ (પાડા)નું લાંછન હતું. ઈન્દ્રે પ્રભુની સ્તુતિ કરી ચક્રવર્તીઓના ચક્રથી, વાસુદેવના ચક્રથી, ઈશાનેંદ્રના ત્રિશૂળથી, ઈન્દ્રના વજ્રથી કે અસ્ત્રોથી જે કર્મો ભેદાતાં-છેદાતાં નથી તે પ્રભુના દર્શનમાત્રથી ભેદાઈ જાય છે. દુ:ખોનો પરિતાપ દર્શનમાત્રથી શાંત થઇ જાય છે. શસ્ત્રક્રિયા-મંત્રપયોગોથી ન મટતા રોગો તમારા દર્શનમાત્રથી અંત આવી જાય છે. જગતમાં જે કાંઇ અસાધ્ય છે તે તમારા દર્શન માત્રથી સાધ્ય થઇ જાય છે. આ પ્રમાણે પ્રભુની સ્તુતિ ભક્તિ કરી ઈન્દ્રે પ્રભુનો જન્મોત્સવ મેરુશિખર ઉપર ઉજવ્યો.